Det Økonomiske og Sociale Udvalgs udtalelse om »Kommissionens forslag til Rådets forordning (EF) om oprettelse af et europæisk overvågningscenter for racisme og fremmedhad« (97/C 158/03)

Rådet for Den Europæiske Union besluttede den 14. februar 1997 under henvisning til EF-traktatens artikel 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Social-, Familie-, Uddannelses- og Kulturspørgsmål, som udpegede Soscha zu Eulenburg til ordfører. Sektionen vedtog sin udtalelse den 5. marts 1997.

Det Økonomiske og Sociale Udvalg vedtog på sin 344. plenarforsamling af 19. og 20. marts 1997, mødet den 19. marts 1997, med 95 stemmer for, 5 imod og 8 hverken for eller imod, følgende udtalelse.

1. Generelle bemærkninger

1.1. Det Europæiske Råd har allerede på flere møder i princippet godkendt dette forslag til forordning. Således hedder det i formandskabets konklusioner efter Det Europæiske Råd i Dublin den 13. og 14. december 1996: »Det Europæiske Råd ser med tilfredshed på de fremskridt, der er gjort siden mødet i Firenze, og opfordrer Rådet til at afslutte sit arbejde, for at der hurtigt kan oprettes et europæisk observatorium for racisme og fremmedhad, som skal arbejde tæt sammen med Europarådet.«

1.2. Det Økonomiske og Sociale Udvalg indtog samme holdning i udtalelsen om »Meddelelse fra Kommissionen om racisme, fremmedhad og antisemitisme« og »Kommissionens forslag til Rådets afgørelse om udpegning af 1997 som Det Europæiske År mod Racisme« (), hvori Kommissionen opfordrede til at oprette et overvågningscenter: »ØSU støtter af samme grund, at der straks oprettes et europæisk center til overvågning af racistiske og fremmedfjendske fænomener« (udtalelsens pkt. 5.2).

1.3. ØSU bifalder udtrykkeligt alle de opgaver, der tillægges overvågningscentret i artikel 2 i Kommissionens forslag.

2. Særlige bemærkninger

2.1. I forslagets begrundelse bør det - i et nyt pkt. 7 a) - nævnes, at Det Europæiske Råd i Dublin har givet sin tilslutning. Samme bemærkning bør tilføjes under pkt. 9 »Oplysninger om cost/effectiveness« i den finansieringsoversigt, der er vedføjet som bilag til forslaget.

2.2. En stillingtagen til artikel 235 som juridisk grundlag - ØSU er enig med Kommissionen i, at det faktisk er det eneste mulige juridiske grundlag for forordningen - er nødvendig, skønt Rådet allerede har givet sin tilslutning. Den udtrykkelige henvisning til artikel 235 og den deraf følgende procedure gør det muligt klart at fastlægge, hvilken kompetence Det Europæiske Overvågningscenter for Racisme og Fremmedhad skal have.

2.3. Kommissionens forslag kan skabe forvirring, eftersom den engelske og den tyske udgave i artikel 2, litra e), i begrundelsens punkt 20 og i finansieringsoversigtens punkt 4.1 indeholder formuleringer, der adskiller sig fra den franske originaltekst.

ØSU finder, at der ikke bør herske nogen tvivl på dette punkt, hvorfor artikel 2, litra e), bør formuleres således: »udarbejdelse af konklusioner, der offentliggøres og tilstilles de kompetente myndigheder inden for Fællesskabet og i medlemsstaterne.«

Formålet med denne nye formulering er at sikre overvågningscentrets indflydelse og uafhængighed ved at tillade det at offentliggøre alle konklusioner, det måtte drage af sine observationer af fænomener inden for dets kompetenceområde, uden dog formelt at give det tilladelse til at trænge ind på EF-organernes og/eller medlemsstaternes kompetenceområde ved at udarbejde henstillinger, udtalelser eller forslag.

2.3.1. ØSU ønsker udtrykkeligt at fastslå, at dette forslag ikke kan tages som udtryk for, at det ikke skulle være ønskeligt med en sådan udvidelse af Fællesskabets kompetence på dette punkt, hvad ØSU som bekendt i princippet har krævet i den omtalte udtalelse om meddelelsen om racisme, hvor det går ind for, at traktaten bør indeholde en »ikke-diskriminationsbestemmelse«, og »støtter og bakker op bag ethvert antiracistisk tiltag fra EU-institutionernes side« (udtalelsens punkt 5.1). Men ØSU føler sig af juridiske årsager forpligtet til klart at slå fast, at en udvidelse af Fællesskabets kompetence i hvert fald ikke bør ske indirekte via artikel 235.

2.3.2. Men via denne procedure kan overvågningscentret med sine rapporter, øvrige arbejde og konklusioner bidrage til udformning af forslag og vedtagelse af foranstaltninger både inden for Fællesskabet og i medlemsstaterne, uden at trænge ind på EF-institutionernes og medlemsstaternes respektive kompetenceområder.

2.4. I øvrigt foreslår ØSU en tilføjelse til artikel 2, stk. 1:

2) Hovedformålet med centret er, navnlig inden for de i artikel 3, stk. 3, nævnte områder, at forsyne Fællesskabet og dets medlemsstater med objektive, pålidelige og sammenlignelige oplysninger om fænomenerne racisme, fremmedhad og antisemitisme på europæisk plan, som kan være til hjælp, når Fællesskabet og medlemsstaterne inden for deres respektive kompetenceområder træffer nye foranstaltninger. Blandt andet skal det vurdere, hvorledes racisme og fremmedhad påvirkes af foranstaltninger og aktioner, som Fællesskabet og medlemsstaterne af forskellige årsager iværksætter specielt over for grupper og personer, der er berørt af de nævnte fænomener.

ØSU ønsker at gøre opmærksom på, at racisme og fremmedhad ofte inspireres eller fremkaldes af foranstaltninger truffet af de offentlige myndigheder. Racismens og fremmedhadets årsag og virkning kan således findes både i de private relationer og i forholdet til det offentlige. Derfor må overvågningscentrets opgavebeskrivelse udvides.

2.4.1. I ØSU's ovenfor omtalte udtalelse om Kommissionens meddelelse om racisme, fremmedhad og antisemitisme hedder det i punkt 5.4.4.2: »Til betragtningen øverst side 26 i den danske udgave "racistiske og fremmedfjendske holdninger kan udgøre en hindring for den faktiske udøvelse af retten til fri bevægelighed" foreslår ØSU følgende tilføjelse: "og begrænsninger i den frie bevægelighed for tredjelandsborgere, der er bosat i EU, forstærker racistiske og fremmedfjendske holdninger;".«

2.5. ØSU finder beskrivelsen af overvågningscentrets arbejdsområder i forordningsforslagets artikel 3 rigtig og fuldstændig. Men efter ØSU's opfattelse er opgaverne ikke defineret udtømmende i artikel 3, stk. 3. Overvågningscentret har dermed til opgave at gøre alle racistiske fænomener, herunder navnlig racismen i hverdagen, til genstand for sin overvågning og sit arbejde.

2.6. ØSU finder forordningsforslagets bestemmelser om samarbejdet med de »ikke-statslige organisationer« (se begrundelsens punkt 21 og artikel 7, stk. 1) tilfredsstillende, bortset fra formuleringen, at overvågningscentret »kan samarbejde« med de pågældende organisationer. Det bør ændres til »samarbejder«. Der bør i artikel 7 tilføjes en bestemmelse om samarbejde med arbejdsmarkedets parter.

2.7. Der er grund til at spørge, hvorfor artikel 8 ikke indeholder en bestemmelse om, at en repræsentant for ØSU skal have sæde i bestyrelsen. ØSU henviser til udtalelsen (CES 533/96 af 24.-25. april 1996) om Kommissionens forslag til Rådets afgørelse om udpegning af 1997 som Det Europæiske År mod Racisme, særlig punkt 5.4.5, hvor det »anerkender arbejdspladsernes store betydning på dette område« og tilslutter sig arbejdsmarkedets parters fælleserklæring, vedtaget i oktober 1995 i Firenze, om »forebyggelse af racediskrimination og fremmedhad og fremme af ligebehandling på arbejdspladsen«. ØSU's engagement i bekæmpelsen af racisme og fremmedhad er således forlængst demonstreret. Netop erhvervs- og samfundslivets organisationer, der adskiller sig så stærkt fra land til land, men er repræsenteret i ØSU, er af stor betydning for en virkelig vedvarende indsats fra samfundets side mod racisme og fremmedhad. Derfor kræver ØSU at blive repræsenteret i bestyrelsen.

Bruxelles, den 19. marts 1997.

Tom JENKINS

Formand for Det Økonomiske og Sociale Udvalg

() EFT nr. C 204 af 15. 7. 1996, s. 23.